**MEMO**

Teema: **Viljandi Lasteaed Mängupesa ja Viljandi Lasteaed Krõlli ühendamise tulemuslikkuse analüüs**

Kuupäev: esitamise tähtaeg 18.10.2018

Kellelt: Liivia Kruusmägi – sisekontrolör

Kellele: Madis Timpson – Viljandi linnapea

 Janika Gedvil – abilinnapea

 Margit Suurmets – Lasteaed Krõllipesa direktor

Eesmärk: Ühendatud lasteaia esimese õppeaasta tegevuse analüüs.

1. **Analüüsi eesmärk ja ulatus.**

Kindlustandva tegevuse aluseks on Viljandi Linnavalitsuse 4.06.2018 istungi protokoll nr 2-1/27 alapunkti 5.5, milles otsustati lisada sisekontrolöri tööde hulka Lasteaia Krõllipesa tegevusanalüüs.

Antud kontrollitoimingu eesmärgiks on hinnata ühendatud lasteaedade Krõll ja Mängupesa, nüüd ühise nimega Lasteaed Krõllipesa, koostegutsemise tulemuslikkust perioodil 31.08.2017 kuni 31.08.2018.

**Analüüsi käigus teostatud toimingud**

Analüüsi läbiviimiseks teostatud protseduuride käigus:

* külastasin Lasteaia Krõllipesa ja vestlesin lasteasutuse direktoriga,
* küsitlesin lasteasutuste hoolekogude esindajaid,
* tutvusin SA Innove poolt Lasteaias Krõllipesa läbiviidud 2018. aasta rahuloluküsitluse tagasisidega,
* analüüsisin finantsnäitajaid pärast lasteaedade ühinemist.

Sisekontrolör tänab rahandusameti finantsist Aili Soomustet, Lasteaia Krõllipesa direktor Margit Suurmetsa ja lasteasutuste hoolekogu esindajaid Jana Seebat, Maarika Õmblust ja Liisi Mänd Heina, kes olid abiks analüüsi läbiviimisel.

**Taustinformatsioon**

Lasteaedade Mängupesa ja Krõlli ühendamise protsess sai alguse 2016 aasta kevadel. Enne kui Viljandi Linnavolikogu otsustas lõplikult lasteaiad ühendada, läbis eelnõu linnavolikogus kaks lugemist ja 12.11.2016 otsusega nr 364 andis Viljandi Linnavolikogu loa liita Viljandi lasteaed Mängupesa lasteaiaga Krõll.

27.04.2017. a võeti vastu Viljandi Linnavolikogu määrusega nr 113 Viljandi lasteaed Krõllipesa põhimäärus.

**Ühinemise tulemus ja mõju analüüs.**

**Töötajate koossisu muutus**

Enne ühinemist oli asutustes kinnitatud struktuuri alusel kokku töökohtade arv 76, Lasteaias Mängupesa 50 ja Lasteaias Krõll 27 kohta.

Ühinemise alguses on Lasteaias Krõllipesa seisuga kinnitatud struktuuris 73,75 ametikohta[[1]](#footnote-1). Seisuga 31.08.2018 on kinnitatud struktuuri koosseisus 69 ametikohta[[2]](#footnote-2) Sama dokument sisaldab ka teavet, et alates 1.08.2018 vähendatakse koosseisu veel 5 ametikoha, köögipersonali osas. Seega toimub asutuses igapäevane töö oluliselt väiksema töötajate isikuarvuga. EHIS-e andmetel oli lasteaias Krõllipesa laste arv seisuga 10.09.2018 kokku 309 last (Mängupesa õppehoones 199 last ja Krõlli õppehoones 110 last) ning kokku on komplekteeritud lasteaias Krõllipesa 18 rühma (Krõlli õppehoones 6 ja Mängupesa õppehoones 12 rühma). Sellel õppeaastal on lasteasutuses Krõllipesa teostatud mitu muudatust:

* õppehoones Krõll töötab 2 sõimerühma;
* on kinnitatud täiendav sobitusrühm (sobitusrühmas on **laste** suurim lubatud **arv** väiksem kui teistes lasteasutuse **rühmades**, arvestades, et üks erivajadusega laps täidab kolm kohta);
* õppehoones Mängupesa on viidud laste arv rühmades kehtestatud normi tasemele, 20 last rühmas.

**Juhtimise ning õppe- ja kasvatustöö korraldamine õppehoonetes**

Lasteaedade ühise juhtimise alla viimise põhimõte oli, et toimib mõlema õppehoone võrdne kohtlemine nii ühinemisel kui ka pärast seda; et mõlema õppehoone protsessiosalejad (töötajad, lapsevanemad) on ühises inforuumis. Ühendatud lasteasutuse juhiks määrati endise lasteaia Krõll direktor, kes oli näidanud pikaajalise lasteasutuse juhina ka kindlakäelist majanduslikku ja pedagoogilist juhtimise võimekust.

Kahes eraldi õppehoones töö korraldamiseks on direktoril kindlad päevad töönädalas, kui ta viibib kohapeal ja täidab talle pandud kohustusi. Mängupesa õppehoone lastevanemate esindaja sõnul sooviksid nemad probleemide kiiremaks lahendamiseks direktori sagedamat majas viibimist, seevastu Krõlli õppehoone lapsevanemad olid rahul sellise töökorraldusega.

Õppehoonetes on hoolekogud ja on ka ühendatud hoolekogu, kus on esindatud mõlema lasteaia lastevanemate hoolekogude esindajad. Hoolekogudel on oma töökord ning vestluses hoolekogude esindajatega on nad sellise töö korraldamisega rahul. Teemad, mis puudutavad kindlat õppehoonet, arutatakse kohapeal ja üldised korraldusliku teemad üldhoolekogus.

Endises lasteaias Mängupesa minnakse üle nö üheõpetaja süsteemile. Kuna süsteem on uus ja vajab pedagoogilist ettevalmistust, siis viiakse seda läbi paindlikult, vabatahtlikult ja survestamata. Üheõpetaja süsteemiga osalevad Mängupesa õppehoones õpetajad, kes läbi viidud sisehindamise tulemusel on valmis juhtima, arendama rühmas õppe- ja kasvatustegevust. Praegu on süsteemiga liitunud 5 rühma õpetajat. Krõlli õppehoones rakendub taoline õppesüsteem juba enne ühendamist ning on nii pedagoogide kui ka lastevanemate poolt hästi vastu võetud. Lasteasutuse pedagoogidele on üheõpetajasüsteemis osalemine hariv ja erinevate oskuste realiseerimise võimalus.

Lisaks ühendamisele toimus 2017. aastal oluline muudatus õppehoonete remondi ja puhastustööde korraldamises. Kui hooldustöid tehti enne kohapeal, olemasoleva ressursi abiga, siis pärast uue korra rakendumist ostetakse lasteasutusele hooldus- ja puhastusteenuseid hanke korras eraettevõttelt. Lasteasutuse juht ei saa enam korraldada hooldus- ning puhatustöid operatiivselt ning ajal, mis sobiks laste päevakava ja asutuse töörütmiga.

**Lasteaedade ühtse juhtimise alla viimise plussid:**

* Ühendatud lasteaedadele on jäänud oma traditsioonid. Ühisüritusena korraldati jõuluõhtu Viljandi Jaani kirikus.
* Vajalike tugiteenuste mitmekülgsem ja kõigile kättesaadavuse võimaldamine õppehoonetes (eripedagoog, psühholoog jne).
* Lasteasutuste pedagoogiline personal saab panustada rohkem õppe- ja kasvatustööle ega pea enam tegelema koritustöödega.
* Saab rohkem arvestada pedagoogide potentsiaali ning paremaks töökorralduseks võimaldada asendusi mõlemas õppehoones.
* Rühmade komplekteerimine on paindlikum, järjekord lasteaeda on lühem.

**Majanduslikud näitajad**

Majandusliku seisundi hindamiseks võrdlesin kahe lasteaia eelarve täitmise finantsnäitajaid enne ühendamist pärast ühendatud lasteasutuse eelarve täitmisega.

Tulemus seisuga 31.08.2017 eelarve täitmise kulude osas enne ühendamist oli kokku mõlemas lasteaias 94% ja tulude eelarve täitmise protsent oli vastavalt 89%.

Ühendatud lasteasutuse näitajad seisuga 31.08.2018 on kulude eelarve poolelt 61% ja tulude eelarve täitmise protsent on 69%. Kulud on seisuga 31.08.2018 vähenenud järgmiselt:

|  |  |  |  |
| --- | --- | --- | --- |
|  | **Kulude eelarve jääk** | **Tulude eelarve jääk** | **Eelarve täitmine** |
| **Lasteaed Krõll** | -87249 | +33257 | 90% |
| **Lasteaed Mängupesa** | +526 | +7128 | 102% |
| **Lasteaed Krõllipesa** | -489362 | +102240 | 58% |

**Kokkuvõte**

Lasteaedade ühendamise tulemuslikkuse hindamisele aitas kaasa SA Innove poolt 2017. aastal lasteaias Krõll lasteaia töötajate ja lastevanemate seas läbi viidud rahulolu küsitlus. 2018. aastal korrati sarnast küsitlust, kuid juba ühendatud lasteaias Krõllipesa ning esitatud tagasiside kajastab kahe aasta rahulolu võrdlust. Kokkuvõtvalt saab väita, et aruandes on mõlemate aastate võrreldud tulemused peaaegu sarnased vaatamata läbiviidud nii olulistele muudatustele. Samas aruandes võrreldi Lasteaed Krõllipesa rahulolu näitajaid riigi teiste lasteasutuste näitajatega ja sellest tulenevalt saab hinnata kahe lasteasutuste ühendamist kõiki osapooli rahuldavaks tulemuseks.

Koostas: Liivia Kruusmägi

 sisekontrolör

1. Viljandi Linnavalitsuse 24.04.2017 korraldus nr 191„ Viljandi Lasteaed Krõllipesa töötajate struktuuri, koosseisu ja töötasumäärade kinnitamine“; [↑](#footnote-ref-1)
2. Viljandi Linnavalitsuse 28.05.2018 korraldus nr 306 „Viljandi Lasteaed Krõllipesa töötajate struktuuri, koosseisu ja töötasumäärade kinnitamine“. [↑](#footnote-ref-2)